b'\n_START_ARTICLE_\nKilowatti\n_START_PARAGRAPH_\nKilowatti on tehon yksikk\xc3\xb6, jota k\xc3\xa4ytet\xc3\xa4\xc3\xa4n esimerkiksi autojen, laivojen ja muiden kulkuneuvojen moottoreiden tehon ilmaisuun. Teho on yksi watti (tunnus W), kun kulutetaan joule energiaa sekunnissa. Yksi kilowatti on tuhat wattia. Kilowatin lyhenne on kW._NEWLINE_Kilowatti (kW) on SI-j\xc3\xa4rjestelm\xc3\xa4n tehon ja s\xc3\xa4teilyvirran yksik\xc3\xb6n tuhannen kerrannainen. Kilo tarkoittaa t\xc3\xa4ss\xc3\xa4 tuhatta. Teho on yksi watti, kun moottori tuottaa tai kuluttaa joulen energiaa sekunnissa._NEWLINE_Kilowatti on SI-j\xc3\xa4rjestelm\xc3\xa4n muilla yksik\xc3\xb6ill\xc3\xa4 ilmaistuna kg\xc2\xb7m\xc2\xb2 / s\xc2\xb3. Lyhenne s = sekunti, m = metri.\n_START_SECTION_\nEri tehonormit\n_START_PARAGRAPH_\nAutojen tehonormina k\xc3\xa4ytet\xc3\xa4\xc3\xa4n yleisesti Euroopassa DIN-normia ja Yhdysvalloissa SAE net -normia. N\xc3\xa4m\xc3\xa4 vastaavat toisiaan ja ilmaisevat moottorin tuottaman todellisen tehon._NEWLINE_DIN- ja SAE net -tehomittauksessa kaikki moottorin lis\xc3\xa4laitteet ovat mukana, kun taas er\xc3\xa4iss\xc3\xa4 vanhemmissa tehonormeissa osa moottorin lis\xc3\xa4laitteista on j\xc3\xa4tetty tehomittauksessa pois teholukeman liioittelemiseksi. N\xc3\xa4it\xc3\xa4 liioittelevia tehonormeja ovat SAE-brutto- (SAE gross horsepower), japanilainen JIS- ja italialainen CUNA. Niiden normien mukaan ilmoitetut teholukemat ovat DIN-normia suurempia, mutta SAE-brutto-, JIS- ja CUNA-teholukemat eiv\xc3\xa4t vastaa moottorin tuottamaa todellista tehoa._NEWLINE_SAE brutto (SAE gross horsepower) -mittaustapaa k\xc3\xa4ytettiin Yhdysvalloissa ennen vuotta 1972. Moottorin teho mitattiin irtonaisena ilman moottorin lis\xc3\xa4laitteita, joten n\xc3\xa4in ilmoitettu teho on l\xc3\xa4hinn\xc3\xa4 teoreettinen maksimiarvo eik\xc3\xa4 vastaa moottorin todellista tehoa. SAE brutto-normin ilmoitetut teholuvut liioittelevat huomattavasti autojen tehoa. SAE brutto-normin tehomittauksesta puuttuvia lis\xc3\xa4laitteita olivat ilmanpuhdistin, generaattori, tuuletin tai vesipumppu, kytkin, bensiinipumppu ja \xc3\xa4\xc3\xa4nenvaimennin. _NEWLINE_Yhdysvalloissa DIN-normia vastaava SAE netto (SAE net horsepower) syrj\xc3\xa4ytti liioittelevan SAE bruttonormin vuonna 1971. Vuodesta 1972 l\xc3\xa4htien yhdysvaltalaiset autonvalmistajat ovat ilmoittaneet tehon SAE-nettonormin mukaan._NEWLINE_Italialainen CUNA-tehonormi on melko l\xc3\xa4hell\xc3\xa4 DIN-normia, mutta moottorin \xc3\xa4\xc3\xa4nenvaimennin puuttuu mittauksesta. CUNA-tehoa on k\xc3\xa4ytetty vain italialaisissa autoissa ja sen on korvannut DIN-teho._NEWLINE_CUNA-tehosta on v\xc3\xa4hennett\xc3\xa4v\xc3\xa4 5-10\xc2\xa0% ja SAE brutto -tehosta 15-20\xc2\xa0% DIN-tehon saamiseksi . NSU Prinz 1000L:n teho vuonna 1964 oli 43 hv DIN, 47 hv CUNA ja 51 hv SAE . Kilowatteina Prinzin teho on 31,6 kW DIN.'